Pakuotės lapelis: informacija vartotojui

**Baneocin 250 TV/5000 TV/g odos milteliai**

Bacitracino cinko kompleksas,neomicino sulfatas

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.

- Neišmeskite šio lapelio, nes vėl gali prireikti jį perskaityti.

- Jeigu kiltų daugiau klausimų, kreipkitės į gydytoją arba vaistininką.

- Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).

- Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.

Apie ką rašoma šiame lapelyje?

1. Kas yra Baneocin ir kam jis vartojamas

2. Kas žinotina prieš vartojant Baneocin

3. Kaip vartoti Baneocin

4. Galimas šalutinis poveikis

5. Kaip laikyti Baneocin

6. Pakuotės turinys ir kita informacija

1. Kas yra Baneocin ir kam jis vartojamas

Baneocin yra priešbakterinis vaistas, skirtas vartoti ant odos. Jis naikina tam tikras bakterijas, sukeliančias odos ligas.

Baneocin vartojamas:

* gydyti infekcinėms odos ligoms, kurių sukėlėjai yra jautrūs neomicinui ir/ar bacitracinui.

**2. Kas žinotina prieš vartojant Baneocin**

### Baneocin vartoti negalima:

* + jeigu yra alergija veikliosioms medžiagoms bacitracinui, neomicinui, arba bet kuriai pagalbinei šio vaisto medžiagai (jos išvardytos 6 skyriuje);
* jeigu reikia gydyti **sunkų didelio odos ploto pažeidimą**.Veikliosios šio vaisto medžiagos gali patekti į organizmą ir sukelti šalutinius poveikius klausai, įskaitant kurtumą;
* jeigu sergate sunkia **širdies arba inkstų liga**;
* jeigu praeityje buvo **pažeista vidinė ausis**;
* jei sergate akių infekcine liga (miltelių negalima berti į akis arba vartoti aplink akis).

Nevartokite šio vaisto, jeigu kuri nors iš išvardytų būklių Jums tinka. Jeigu nesate dėl to tikri, pasitarkite su gydytoju arba vaistininku, prieš pradėdami vartoti Baneocin odos miltelių.

### Įspėjimai ir atsargumo priemonės

Pasitarkite su gydytoju ar vaistininkų prieš pradėdami vartoti Baneocin.

Pasakykite gydytojui:

* jeigu Jūsų **kepenų arba inkstų veikla yra sutrikusi**;
* jeigu vartojate **didesnę nei rekomenduojama dozę** - ypač gydant sunkiai gyjančias opas. Stebėkite, ar neatsiranda bet kokių požymių, galinčių rodyti inkstų pažeidimą (apetito stoka, besaikis troškulys, sumažėjęs šlapimo kiekis, kraujo atsiradimas šlapime) arba klausos sutrikimą (aukšto dažnio garsų negirdėjimas, spengimas ar zvimbimas ausyse, spaudimas ausies viduje);
* jeigu didelis šio vaisto kiekis pateko į organizmą, gali pasireikšti **raumenų silpnumas**. Jei Jūs jau kenčiate nuo raumenų silpnumo (pvz., sergate sunkiąja miastenija, acidoze ar kita panašia liga), Jūsų būklė gali pablogėti;
* **ilgalaikis** antibiotikų **vartojimas** gali skatinti atsparių mikroorganizmų (bakterijų) augimą;
* atidžiai stebėkite, ar nepasireiškia **uždegimo** požymiai (karščio pojūtis, paraudimas, patinimas, skausmas) **ar grybelinių infekcijų** požymiai gydomojoje vietoje. Pasakykite savo gydytojui apie šiuos ar kitus neįprastus pasikeitimus;
* net jei infekcijos simptomai pagerėjo ar visiškai išnyko, tęskite Baneocin vartojimą **tiek laiko, kiek paskyrė gydytojas**, tam, kad išnaikinti visas bakterijas ar išvengti infekcijos pasikartojimo.

### Kiti vaistai ir Baneocin

Jeigu vartojate ar neseniai vartojote kitų vaistų arba nesate dėl to tikri, apie tai pasakykite gydytojui arba vaistininkui.

**Ypač svarbu nevartoti Baneocin ir pasakyti savo gydytojui, jeigu vartojate bet kurio iš šių vaistų:**

* **antibiotikų arba šlapimą varančių vaistų.** Kartu vartojant vaistų, kurie gali paveikti inkstų veiklą, pvz., **antibiotikų** (cefalosporinų arba kitų aminoglikozidams priklausančių antibiotikų) arba **šlapimą varančių vaistų** (pvz., etakrino rūgšties arba furozemido), žalingas Baneocin odos miltelių poveikis klausai ir (arba) inkstams gali sustiprėti;
* **narkotinių preparatų, anestetikų arba raumenis atpalaiduojančių vaistų**. Baneocin gali padidinti raumenų silpnumą, jeigu vartojamas kartu su anestetikais operacijos metu. Dėl šios priežasties, pasakykite gydytojui, jeigu vartojate Baneocin odos miltelių.

**Nėštumas ir žindymo laikotarpis**

### Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą, pasitarkite su gydytoju arba vaistininku.

* Nevartokite Baneocin pirmaisiais 3 nėštumo mėnesiais.

Laikantis atsargumo, vėlesnio nėštumo metu Baneocin odos milteliai gali būti vartojami tik gydytojui nusprendus, kad galima nauda yra didesnė už galimą pavojų.

* Nevartokite Baneocin žindymo laikotarpiu. Jeigu vaistą vartoti būtina, žindymą reikia nutraukti.

### Vairavimas ir mechanizmų valdymas

Mažai tikėtina, kad šis vaistas galėtų sutrikdyti Jūsų gebėjimą vairuoti arba valdyti mechanizmus.

**3. Kaip vartoti Baneocin**

Visada vartokite šį vaistą tiksliai kaip nurodė gydytojas. Jeigu abejojate, kreipkitės į gydytoją arba vaistininką.

**Vartojimas suaugusiems ir vaikams**

* Pažeistą vietą pabarstykite odos milteliais 2 ‑ 4 kartus per parą.
* Pažeistą vietą galima aptvarstyti.

Ant odos galima vartoti ne didesnę kaip 1 g neomicino paros dozę (tai atitinka 200 g Baneocin miltelių). Tokia doze galima gydyti **ne ilgiau kaip 7 paras**.

Jeigu gydymas kartojamas, reikia vartoti pusę minėtos didžiausios paros dozės.

**Ką daryti pavartojus per didelę Baneocin dozę?**

Jeigu pavartojote per daug Baneocin , kreipkitės į gydytoją arba vaistininką. Stebėkite, ar neatsiranda bet kokių požymių, galinčių rodyti inkstų pažeidimą (apetito stoka, besaikis troškulys, sumažėjęs šlapimo kiekis, kraujo atsiradimas šlapime) arba klausos sutrikimą (aukšto dažnio garsų negirdėjimas, spengimas ar zvimbimas ausyse, spaudimas ausies viduje).

**Pamiršus pavartoti Baneocin**

Jeigu pamiršote pavartoti odos miltelių, pavartokite jų, kai tik prisiminsite.

Negalima vartoti dvigubos dozės norint kompensuoti praleistą dozę.

**Nustojus vartoti Baneocin**

Vartokite Baneocin tiek, kiek Jums nurodė gydytojas.

Jeigu per anksti nutrauksite gydymą, infekcija gali atsinaujinti.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.

**4. Galimas šalutinis poveikis**

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms. Žemiau išvardintų šalutinių poveikių dažnis nežinomas.

**Alerginės reakcijos** (ypač vartojant ilgiau). Požymiai gali būti:

* odos paraudimas, sausumas ir lupimasis
* odos išbėrimas, niežulys
* gydomos infekcijos plitimas ar pablogėjimas.

Jeigu Jums pasireiškė šie požymiai, nutraukite odos miltelių vartojimą ir nedelsiant kreipkitės į gydytoją.

**Vartojant vaisto ant didelių odos plotų:**

Į organizmą prasiskverbusios veikliosios medžiagos gali sukelti šiuos šalutinius poveikius:

* pusiausvyros sutrikimus,
* klausos pažeidimą,
* inkstų veiklos sutrikimą,
* raumenų silpnumą.

**Pranešimas apie šalutinį poveikį**

Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Apie šalutinį poveikį taip pat galite pranešti Valstybinei vaistų kontrolės tarnybai prie Lietuvos Respublikos sveikatos apsaugos ministerijos nemokamu telefonu 8 800 73568 arba užpildyti interneto svetainėje www.vvkt.lt esančią formą ir pateikti ją Valstybinei vaistų kontrolės tarnybai prie Lietuvos Respublikos sveikatos apsaugos ministerijos vienu iš šių būdų: raštu (adresu Žirmūnų g. 139A, LT-09120 Vilnius), nemokamu fakso numeriu 8 800 20131, el. paštu NepageidaujamaR@vvkt.lt, taip pat per Valstybinės vaistų kontrolės tarnybos prie Lietuvos Respublikos sveikatos apsaugos ministerijos interneto svetainę (adresu http://www.vvkt.lt). Pranešdami apie šalutinį poveikį galite mums padėti gauti daugiau informacijos apie šio vaisto saugumą.

**5. Kaip laikyti Baneocin**

Šį vaistą laikykite vaikams nepastebimoje ir nepasiekiamoje vietoje.

Laikyti ne aukštesnėje kaip 25 °C temperatūroje. Laikyti gamintojo pakuotėje, kad vaistas būtų apsaugotas nuo šviesos ir drėgmės.

Ant talpyklės etiketės ir dėžutės po „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.

6. Pakuotės turinys ir kita informacija

Baneocin sudėtis

* + Veikliosios medžiagos yra bacitracino cinko kompleksas ir neomicino sulfatas. 1 g odos miltelių yra 250 TV bacitracino cinko komplekso ir 5000 TV neomicino sulfato.

- Pagalbinės medžiagos yra kukurūzų krakmolas ir magnio oksidas.

Baneocin išvaizda ir kiekis pakuotėje

* Odos milteliai yra smulkūs, baltos arba gelsvos spalvos.
* Odos milteliai tiekiami plastikinėse talpyklėse po 10 g.

**Registruotojas**

Sandoz GmbH

Biochemiestrasse 10

A-6250 Kundl

Austrija

**Gamintojai**

Sandoz GmbH

Biochemiestrasse 10

A-6250 Kundl

Austrija

arba

Lek d.d.

Verovskova ulica 57

1526 Ljubljana

Slovėnija

Jeigu apie šį vaistą norite sužinoti daugiau, kreipkitės į vietinį registruotojo atstovą:

|  |
| --- |
| Sandoz Pharmaceuticals d.d. filialas  Šeimyniškių 3A,  Vilnius LT09312, Lietuva Tel. +370 5 2636 037 |

Fax. +370 5 2636 036

El. paštas: info.lithuania@sandoz.com

Šis pakuotės lapelis paskutinį kartą peržiūrėtas 2019-07-12.

Išsami informacija apie vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje <http://www.vvkt.lt/>.